पढ़ैयन का राम राम !!!
‘ अवधी कै अरघान ‘ की महफ़िल मा आप सबकै स्वागत अहै ..
……………..
जे न पढ़े हुवैं अउर उनकै इच्छा हुवै तौ पिछला — भाग [ अ ] , देखि सकत हैं .. आज भाग [ ब ] आप सबके सामने रखत अहन ..
……………..
हिम के आँचर से ताँक-झाँक [ ब ] ,,,,,,,
पहाड़न के सौन्दर्य पै लहालोट हुअत आखैं यकायक ठहरि जात हैं – पहाड़न पै बड़ी उचाई पै चरत गोरुवन का देखि के ! .. वही समय याद आवत है खड़ी बोली – हिन्दी के कवि आलोक धन्वा कै कविता ”बकरियां” कै .. अब यहि कविता का आप सबन के सामने रखि दी ताकि आपौ सब यहि कविता कै आस्वाद करैं —
”अगर अनंत में झाडियाँ होतीं तो बकरियां
अनंत में भी हो आतीं
भर पेट पत्तियां तूंग कर वहाँ से
फिर धरती के किसी परिचित बरामदे में
लौट आतीं
जब मैं पहली बार पहाड़ों में गया
पहाड़ की तीखी चढाई पर भी बकरियों से मुलाक़ात हुई
वे काफी नीचे के गांवों से चढ़ती हुई ऊपर आ जाती थीं
जैसे जैसे हरियाली नीचे से उजड़ती जाती
गर्मियों में
लेकिन चरवाहे कहीँ नहीं दिखे
सो रहे होंगे
किसी पीपल की छाया में
यह सुख उन्हें ही नसीब है।”
[ आलोक धन्वा ]
ऊपर के चित्र का खींचत के माहौल कुछ मद्धिम रहा , वैसे तौ यहि माहौल का बहुत लोगै ‘डिपरेसनी’ मौसम कहत हैं , लेकिन यहि मौसम मा हमैं पहाड़ के सौन्दर्य का देखे मा अउर मजा आवा .. दूर – दूर देखे पै पहाड़ के तरंगन मा बल खात छितिज कै दरसन हुअत रहा .. पहाड़न के बीच के स्थान का आकास ऐसे भरत रहा जैसे सद्गुनन से भरे व्यक्तित्व मा आकासधरमा संतोख गुनन के बीच कै जगह भरि दियत है .. सब कुछ एकमेक हुअत सा लागत है जैसे सौन्दर्य तौ यक है बस वहिकै कयिउ रूप हैं जहां तहां छिटका-छिटका .. जब मनई जबरकी सुन्दरता कै दरसन करै लागत है तब वहके अन्दर अद्वैत कै भावना भरै लागत है .. कवि जय शंकर प्रसाद कै ‘मनु’ पहाड़न पै बैठा-बैठा कहै लागत है – ” एक तत्व की ही प्रधानता / कहो उसे जड़ या चेतन | ”
ऊपर के चित्र मा पहाड़न के सीढ़ीदार खेतन कै नजारा खींचा गा है .. खेती-किसानी के नाव पै लोगन कै व्यस्तता इनहीं खेतन मा रहत है .. पीढी दर पीढी इनकी खेतही विरासत हैं यै सीढ़ीदार खेत ! .. बड़ी हिकमत लगाय के बनाये जात हैं ये .. ढाल कै तीव्रता कम कीन जात है अउर भरसक कोसिस कीन जात है कि माटी अउर मटिही नमी छीज-बट्टा न हुवे पावै .. यहि तरह कईउ पट्टियन का बनावा जात है ..इन पट्टियन का स्कंध-बंध(soulder bounds ) की सहायता से मजबूती दीन जात है .. पहाडी इलाकन के लगभग तैतिस फीसदी तक के ढाल का सीढ़ीदार खेतन के रूप में बदला जाय सकत है .. इन खेतन का दूर से देखै मा बड़ा नीक लागत है !
ई है पहाड़न कै गाँव .. पहाड़न पै घर बनाउब पहाड़ ! .. लेकिन अस नाहीं न .. जहां मनाई रहै लागै हुवाँ जियय कै आसान तरीका अख्तियार कै लियत है .. यहि वजह से हियाँ के घरन कै छत पहाड़न की पट्टियन से बना मिले .. लिंटरदार घरौ मिलत हैं हर गाँव मा , नये फैसन कै बानगी पेस करत ! .. पहाड़ पै बसा गाँव अपने आपै मन मोह लियत है जैसे भगवान बहुत बड़ा कंडा कै भीट लगाय दिए हुवें यानी गाँव-गोबर्घन ! .. देवालन के पीछे बच्चन कै लुका-लुकैया कै खेल मानौ पहाड़ की खामोस सफ़ेद चादर पै चंचल-सितारा टाँकत हुवै ! .. एक जगह देखेन कि एक लड़का बैठा है कि बगल वाले पहाडी गाँव से आवै वाली बयार वहके खातिर यक गुलाबी रुमाल लावत होये ! ..
यहि फोटू मा ऊपर यक मंदिर देखात अहै .. यहि मंदिर का देखतै कईउ बातन कै ध्यान हुवै लाग .. हियाँ कै लोग गाँवन से थोड़ी दूर पै मन्दिरन कै निर्माण करब ज्यादा उचित समझत हैं ( सायद भगवान का उंचाई पै राखै कै इच्छा यकरे मूल मा हुवे ) , भले पूजा – अर्चना करै बरे जाय – आवै मा ज्यादा समय अउर सक्ति खरच हुवै .. मंदिर के चारौ ओर कै हरियाली बड़ा नयन-लुभाऊ दृस्य बनाये रही .. मंदिर कै बनावट से यक बात कै ध्यान अउर आवा – पहाड़न की सिल्प कला से जुडी पैगोडा सैली कै .. चीन , जापान , कोरिया , वियतनाम अउर भारत समेत एसिया के औरौ हिस्सन मा ई सैली बहुतायत से पाई जात है .. ज्यादातर धार्मिक काम से जुड़े निर्माण मा यहि सैली कै दर्शन हुअत है .. बौद्ध निर्माणन मा ई सैली खूब देखी जाय सकत है .. इन आधुनिक पैगोडा निर्माणन का प्राचीन भारतीय स्तूपन कै विकास माना जात है .. यहिकै मेन खासियत है संकु के आकार मा उठत तल्ले , ई पखना के तरीके से देखात है , अन्दर यक मजबूत आधार रहत है .. बौद्ध निर्माणन मा तौ कईउ – कईउ तल्ले देखैहैं .. लेकिन अन्य मन्दिरन मा वतने तल्ले न देखैहैं .. यहि चित्र वाले मंदिरौ मा चौड़ाई लियत तल्ला साफ़ देखा जाय सकत है ..
जात – जात रेणुका झील कै यक बहुत हरेर – हरेर फोटू आपके लिए प्रस्तुत अहै —
………………………………………………………….
अब चलत अहन अउर भाग [ स ] लैके फिर आउब , तब तक के लिए आप सबका राम राम !
awa_Deva awa_Deva unk awa_Deva unk mai_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva mag_Deva hin_Deva hin_Deva hin_Deva awa_Deva awa_Deva awa_Deva awa_Deva awa_Deva awa_Deva unk awa_Deva